सोनिया गांधी और राहुल के बचाव में उतरे पूर्व रक्षा मंत्री, कही यह बात...  
सोनिया, राहुल के बचाव में उतरे एके एंटनी
कहा- कभी रक्षा सौदों में नहीं किया हस्तक्षेप
हेलीकॉप्टर सौदे में 'मिसेज गांधी' का नाम आने के बाद मचा है घमासान
पूर्व रक्षामंत्री ने भारतीय जनता पार्टी (भाजपा) पर 'झूठ गढ़ने' के लिए केंद्रीय एजेंसियों का इस्तेमाल करने का आरोप लगाया. एंटनी ने मीडिया से बातचीत के दौरान कहा, 'झूठ पर झूठ, वे (भाजपा) कुछ नहीं से कुछ गढ़ना चाहते हैं. वे झूठ गढ़ने के लिए एजेंसियों का दुरुपयोग कर रहे हैं.' उन्होंने कहा, 'मैं साफ तौर पर कहना चाहता हूं कि सोनिया गांधी और राहुल गांधी ने कभी रक्षा सौदों में हस्तक्षेप नहीं किया. रक्षामंत्री के रूप में मेरे पूरे कार्यकाल के दौरान उन्होंने कभी रक्षा सौदों में हस्तक्षेप नहीं किया.'
उधर, करोड़ों रुपये के अगस्ता वेस्टलैंड सौदा मामले की जांच कर रहे प्रवर्तन निदेशालय (ईडी) ने विशेष अदालत को बताया कि मिशेल ने मामले में मिसेज गांधी और एक बड़ा आदमी 'आर' का नाम लिया है, जोकि सोनिया गांधी और राहुल गांधी के बारे में मालूम होता है. ईडी के इस खुलासे के बाद भाजपा गांधी परिवार पर निशाना साध रही है.
मिशेल का संयुक्त अरब अमीरात से इस महीने प्रत्यर्पण होने के बाद भाजपा गांधी परिवार पर हमले बोल रही है. भाजपा का दावा है कि ब्रिटिश कारोबारी मिशेल रिश्वत के इस मामले में सोनिया और राहुल के शामिल होने की पोल खोलेंगे. वहीं, कांग्रेस का आरोप है कि नरेंद्र मोदी सरकार गांधी परिवार को निशाना बनाने के लिए केंद्रीय एजेंसी का दुरुपयोग कर रही है.